Teadaanne seoses Ühtse Kriisilahendusnõukogu 17. märtsi 2020 otsusega, millega määratakse, kas on vaja anda hüvitist aktsionäridele ja võlausaldajatele, kelle suhtes rakendati Banco Popular Español SA suhtes võetud kriisilahendusmeetmeid (SRB/EES/2020/52) (edaspidi „otsus“)

(2020/C 91/02)

Nimetatud otsusega määrab Ühtne Kriisilahendusnõukogu, et aktsionäridel ja võlausaldajatel, kelle suhtes rakendati Banco Popular Español SA suhtes võetud kriisilahendusmeetmeid (edaspidi „mõjutatud aktsionärid ja võlausaldajad“), ei ole õigust Euroopa Parlamendi ja nõukogu määruse (EL) nr 806/2014 artikli 76 lõike 1 punkti e (1) kohasele hüvitisele.

Ühtse Kriisilahendusnõukogu otsuse kokkuvõte

7. juunil 2017 otsustas Ühtne Kriisilahendusnõukogu (SRB) võtta Banco Popular Español SA (edaspidi „asutus“) suhtes vastu kriisilahenduskava, (2) mida toetas Euroopa Komisjon. (3) Otsuse artiklite 5 ja 6 kohaselt seisnes asutuse suhtes võetav kriisilahendusmeede ettevõtte võõrandamise vahendi rakendamises, et anda asutuse aktsiad üle asutusele Banco Santander SA (kooskõlas määruse (EL) nr 806/2014 artikli 24 lõike 1 punktiga a) pärast seda, kui oli kasutatud asutuse kapitaliinstrumentide allahindamise ja konverteerimise õigust (määruse (EL) nr 806/2014 artikli 21 kohaselt).

Pärast kriisilahendusmeetme rakendamist kriisilahendusasutuse FROB poolt pidi Ühtne Kriisilahendusnõukogu kooskõlas määruse (EL) nr 806/2014 artikli 20 lõigetega 16 ja 17 ning komisjoni delegeeritud määruse (EL) 2018/344 (4) artikliga 3 tagama, et sõltumatu hindaja hindaks, kas mõjutatud aktsionäre ja võlausaldajaid oleks koheldud paremini, kui asutuse suhtes oleks algatatud tavaline maksejõuetusmenetlus (edaspidi „kohtlemise erinevuse hindamine“ või „3. hindamine“).

Sõltumatu hindaja, kes tegi nõutavad hindamised seoses asutuse kriisilahendusega, oli Deloitte Réviseurs d’Entreprises (edaspidi „Deloitte“) (5). 14. juunil 2018 (6) sai Ühtne Kriisilahendusnõukogu e-postiga Deloitte’i lõpparuande erineva kohtlemise hindamise kohta seoses asutuse kriisilahendusega (edaspidi „3. hindamise aruanne“), mis on lisatud otsusele I lisana. 3. hindamise aruandest järeldub, et mõjutatud aktsionäride ja võlausaldajate tegelik kohtlemine ei erine kohtlemisest, mida nad oleksid saanud, kui asutuse suhtes oleks kriisilahenduse kuupäeval kohaldatud tavalist maksejõuetusmenetlust.

Eelnevat arvestades tegi Ühtne Kriisilahendusnõukogu 2. augusti 2018 teatisega (7) eelotsuse, et ei nõuta määruse (EL) nr 806/2014 artikli 76 lõike 1 punkti e kohase hüvitise tasumist aktsionäridele ja võlausaldajatele.

Et Ühtne Kriisilahendusnõukogu saaks teha lõpliku otsuse, kas hüvitist tuleb maksta, i) kutsus Ühtne Kriisilahendusnõukogu mõjutatud aktsionäre ja võlausaldajaid teatisega üles väljendama huvi kasutada oma õigust olla ära kuulatud (registreerimisetapp) ja ii) hilisemas etapis palus Ühtne Kriisilahendusnõukogu mõjutatud aktsionäre ja võlausaldajaid, kes väljendasid huvi ja kelle staatust on Ühtne Kriisilahendusnõukogu kontrollinud, kommenteerida Ühtse Kriisilahendusnõukogu eelotsust ja selle aluseks olevaid põhjendusi, nagu on sätestatud teatises (konsulteerimisetapp).

Kuivõrd mõjutatud aktsionärid ja võlausaldajad tõstatasid mitu elementi, mis ei olnud seotud Ühtse Kriisilahendusnõukogu eelotsuse ja selle aluseks olevate põhjendustega, nagu on sätestatud teatises, hindas Ühtse Kriisilahendusnõukogu konsulteerimisetapi lõpus kõigepealt selliste märkuste asjakohasust. Seejärel rühmitas Ühtne Kriisilahendusnõukogu kõik asjakohased kommentaarid, arvestades asjaolu, et mõjutatud aktsionärid ja võlausaldajad on esitanud samasuguseid või sarnaseid kommentaare. Ühtne Kriisilahendusnõukogu vaatas hoolikalt läbi oma eelotsuse, kuid mitte 3. hindamise aruandega seotud asjakohased kommentaarid. Seoses 3. hindamise aruandega seotud asjakohaste kommentaaridega ja selleks, et otsustada, kas need kommentaarid mõjutavad tema eelotsust, palus Ühtne Kriisilahendusnõukogu, et Deloitte esitaks sõltumatu hindajana dokumendi oma sõltumatu hinnanguga nende asjakohaste kommentaaride kohta ja kaalutleks, kas 3. hindamise aruanne nende kommentaaride tõttu veel kehtib.

18. detsembril 2019 esitas Deloitte Ühtsele Kriisilahendusnõukogule oma hinnangu (edaspidi „selgitusdokument“), mis on lisatud otsusele II lisana. Pärast seda, kui Deloitte oli tutvunud mõjutatud aktsionäride ja võlausaldajate kommentaaridega, mis olid seotud Ühtse Kriisilahendusnõukogu poolt Deloitte’ile edastatud 3. hindamise aruandega, kinnitas Deloitte selgitusdokumendis, et 3. hindamise aruandes kirjeldatud strateegia ja mitmesugused hüpoteetilised likvideerimisstsenaariumid ning nende metoodikad ja analüüsid jäävad kehtima.

Seoses arvamuse avaldamise menetluses Deloitte’i sõltumatuse kohta esitatud asjakohaste kommentaaride hindamisega leiab Ühtne Kriisilahendusnõukogu, et 3. hindamisega seotud ülesannete täitmisel tegutses Deloitte sõltumatu hindajana kooskõlas määruse (EL) nr 806/2014 artikli 20 lõikes 1 ja komisjoni delegeeritud määruse (EL) 2016/1075 IV peatükis (8) sätestatud nõuetega.

Lisaks leiab Ühtne Kriisilahendusnõukogu, arvestades 3. hindamise aruannet ja selgitusdokumenti, et 3. hindamise aruanne on asjakohane alus, et Ühtne Kriisilahendusnõukogu saaks otsuse vastu võtta. Seega järeldab Ühtne Kriisilahendusnõukogu, et puudub erinevus mõjutatud aktsionäride ja võlausaldajate tegeliku kohtlemise ning kohtlemise vahel, mida nad oleksid saanud, kui asutus oleks lõpetanud tegevuse kriisilahendusmenetluse kuupäeval tavalise maksejõuetusmenetlusega.

Ühtne Kriisilahendusnõukogu otsustab seepärast, et mõjutatud aktsionäridel ja võlausaldajatel ei ole õigust saada hüvitist ühtsest kriisilahendusfondist vastavalt määruse (EL) nr 806/2014 artikli 76 lõike 1 punktile e.

Otsus on adresseeritud FROBile kui riiklikule kriisilahendusasutusele.

Lisateave Ühtse Kriisilahendusnõukogu otsuse ja selle lisade, st 3. hindamise aruande (I lisa) ja selgitusdokumendi (II lisa) kohta on Ühtse Kriisilahendusnõukogu ametlikul veebilehel: https://srb.europa.eu/en/content/banco-popular

(1) Euroopa Parlamendi ja nõukogu 15. juuli 2014. aasta määrus (EL) nr 806/2014, millega kehtestatakse ühtsed eeskirjad ja ühtne menetlus krediidiasutuste ja teatavate investeerimisühingute kriisilahenduseks ühtse kriisilahenduskorra ja ühtse kriisilahendusfondi raames ning millega muudetakse määrust (EL) nr 1093/2010 (ELT L 225, 30.7.2014, lk 1).

(2) SRB/EES/2017/08, ELT C 222, 11.7.2017, lk 3.

(3) Komisjoni 7. juuni 2017. aasta otsus (EL) 2017/1246, millega kinnitatakse Banco Popular Español S.A. kriisilahenduse skeem (ELT L 178, 11.7.2017, lk 15).

(4) Komisjoni 14. novembri 2017. aasta delegeeritud määrus (EL) 2018/344, millega täiendatakse Euroopa Parlamendi ja nõukogu direktiivi 2014/59/EL regulatiivsete tehniliste standardite osas, millega määratakse kindlaks kriisilahendusmenetluse korral kohtlemise erinevuse hindamise lähtealused (ELT L 67, 9.3.2018, lk 3).

(5) Asjaomase erilepingu kohaselt kasutas Deloitte oma Belgias, Hispaanias ja Ühendkuningriigis asuvate büroode töötajaid.

(6) Lisatud 3. hindamise aruanne kajastab muudatusi, mida tehti ainult selle tehnilisi vigu parandanud Deloitte’i addendumiga, mille Ühtne Kriisilahendusnõukogu sai e-postiga 31. juulil 2018.

(7) Ühtse Kriisilahendusnõukogu 2. augusti 2018 teatis oma eelotsuse kohta, kas on vaja anda hüvitist aktsionäridele ja võlausaldajatele seoses Banco Popular Español SA suhtes võetud kriisilahendusmeetmetega, ning arvamuse avaldamise menetluse algatamise kohta (SRB/EES/2018/132) (ELT C 277 I, 7.8.2018, lk 1).

(8) Komisjoni 23. märtsi 2016. aasta delegeeritud määrus (EL) 2016/1075, millega täiendatakse Euroopa Parlamendi ja nõukogu direktiivi 2014/59/EL seoses regulatiivsete tehniliste standarditega, millega määratakse kindlaks finantsseisundi taastamise kavade, kriisilahenduse kavade ja konsolideerimisgrupi kriisilahenduse kavade sisu, miinimumkriteeriumid, mille alusel peab pädev asutus finantsseisundi taastamise kavu ja konsolideerimisgrupi finantsseisundi taastamise kavu hindama, konsolideerimisgrupi finantstoetuse andmise tingimused, sõltumatute hindajate suhtes kohaldatavad nõuded, allahindamise ja konverteerimise õiguse lepingukohane tunnustamine, teavitamisnõuete ja peatamisteate menetlused ja sisu ning kriisilahenduse kolleegiumide tegevus (ELT L 184, 8.7.2016, lk 1).